Per Clausen (EL), 2006-05-30:
Der er jo ikke meget tvivl om, at det er fantastisk vigtigt for Danmarks fremtid både på den ene og den anden måde, at vi hele tiden udvikler vedvarende energi, og at vi har det meget klare mål, det meget klare perspektiv, at vi ønsker at blive uafhængige af de fossile brændstoffer så hurtigt, som det overhovedet er muligt.
Det forudsætter selvfølgelig en masse investering i vedvarende energi, både når det handler om forskning og udvikling, når det handler om demonstration, og når det handler om at få de her vedvarende energikilder introduceret.
Og det handler også om, at man, når man snakker om afregningspriser og prispolitik i det hele taget, skal indrette et system, hvor det er sådan, at man i forbindelse med, at man betaler for energi, også betaler for den forurening, der kommer ud af de forskellige måder at producere energi på.
Når det er så vigtigt, er det selvfølgelig, fordi der ikke er megen tvivl om, at et land, som står forrest i den udvikling i fremtiden, vil have langt bedre beskæftigelsesmæssige muligheder, langt bedre muligheder for økonomisk udvikling og også have langt bedre muligheder for at undgå at blive afhængig af import af fossile brændstoffer fra dele af verden, hvor det kan blive kombineret både med ubehageligheder som krige og politisk afpresning, hvis man er afhængig af den forsyning.
Så der er altså ikke nogen tvivl om, at det både beskæftigelsesmæssigt, sikkerhedsmæssigt – både forstået i forhold til krige og forsyningssikkerhedsmæssigt – og på mange andre områder er af afgørende betydning.
Dertil kommer selvfølgelig, at vi også har vores CO2-forpligtelse, ikke bare fordi vi nu har påtaget os en forpligtelse, men også fordi vi faktisk har påtaget os den forpligtelse, fordi hele spørgsmålet om klimaforandringer og andre forureningsaspekter jo er problemer, udfordringer, der skal løses.
Og set i den sammenhæng synes vi jo ikke, at man skal være sådan alt for kritisk med hensyn til, hvordan man fremskaffer de penge.
Det er også baggrunden for, at vi er indstillet på at støtte det her forslag, selv om det ikke er nogen hemmelighed, at hele den der idé med handel med CO2-kvoter og den slags har Enhedslisten sådan grundlæggende altid været imod.
Vi har så valgt i den debat, der er nu omkring at auktionere nogle af de der 10 pct. af CO2-kvoterne væk, at indtage det synspunkt, at det, når vi nu har etableret det system, alt andet lige er den mest fornuftige måde at gøre det på.
Og derfor har vi også forsøgt at støtte de kræfter i regeringen og andre steder, som går ind for den model, vel vidende at vores støtte til fornuftige kræfter ikke altid nødvendigvis gør deres liv nemmere blandt deres venner.
Når vi så har sagt det, synes vi sådan set også, at det er meget fornuftigt at bruge de penge på en måde, som direkte medvirker til at begrænse CO2-udledningen og dermed altså til at udvikle vedvarende energi; præcis som vi synes og også har stillet forslag om, at man skal bruge de ekstraordinært store indtægter fra nordsøenergien, der nok skal fortsætte i en periode endnu – for vi tror ikke på, at oliepriserne vil falde – men på den anden side jo kun er indtægter, der findes i en periode, til at sætte yderligere skub i, at vi kan blive frigjort af afhængigheden af fossile brændstoffer.
Så vores holdning til det her forslag er sådan set, at vi støtter det og også kan stemme for det.
Det får så ikke så megen betydning, men vi håber i hvert fald, at nogle af de tanker, der er i det her forslag, og nogle af de tanker, der ligger i andre forslag om at give ekstra støtte til vedvarende energi de kommende år, trods alt kommer til at sætte sig en lille smule igennem, også i den energipolitik, der bliver ført i Danmark i de kommende år.